Van a piti, a prémium- és az elit szint. Sokan ügyködnek úgy a magyar gazdaságban, mintha az övék lenne valami, pedig nagyon nem az övék. Csalás, hazugság és nagy rizikó.

A Magyar Turisztikai Ügynökség összesen 300 milliárd forintot oszt szét a Kisfaludy hotel- és panziófejlesztési programban vissza nem térítendő pályázati pénzként, amiből a Napi.hu szerint Mészáros Lőrinc egyik cége, a Témadesign Kft. 324,5 millió forintot kapott. Ebből fogja a tarcali, ötcsillagos Andrássy Rezidencia Wine és Spa fejlesztését megvalósítani, írja a lap, amely szerint "a felcsúti székhelyű Témadesign Kft. a Mészáros Gasztro Kft. tulajdonában van, ami pedig a volt felcsúti polgármester egyik vállalkozása”.

A Napi.hu szerint a támogatottak listáján ott szerepel az EU-Invest Ingatlanforgalmazó Kft. is, amely a mezőkövesdi Ametyst panzió fejlesztésére pályázott. A hatvanmilliós összegről vélhetően a cég többségi tulajdonosa Burhenne Tállai Ilona dönt majd, aki Tállai András, a Pénzügyminisztérium jelenlegi miniszterhelyettesi feladatokat ellátó államtitkárának a testvére.